Komission asetus (EY) N:o 2534/2001, annettu 21 päivänä joulukuuta 2001, AKT-maista sekä Intiasta tapahtuvassa erityiseen etuuskohteluun oikeutetun raa'an ruokosokerin tuonnissa sovellettavien tariffikiintiöiden avaamisesta puhdistamoiden hankintatarpeita varten 1 päivän heinäkuuta 2001 ja 28 päivän helmikuuta 2002 välisenä aikana



Virallinen lehti nro L 341 , 22/12/2001 s. 0027 - 0028



Komission asetus (EY) N:o 2534/2001, annettu 21 päivänä joulukuuta 2001, AKT-maista sekä Intiasta tapahtuvassa erityiseen etuuskohteluun oikeutetun raa'an ruokosokerin tuonnissa sovellettavien tariffikiintiöiden avaamisesta puhdistamoiden hankintatarpeita varten 1 päivän heinäkuuta 2001 ja 28 päivän helmikuuta 2002 välisenä aikana EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon sokerialan yhteisestä markkinajärjestelystä 19 päivänä kesäkuuta 2001 annetun neuvoston asetuksen (EY) N:o 1260/2001(1) ja erityisesti sen 23 artiklan 2 kohdan ja 39 artiklan 6 kohdan, sekä katsoo seuraavaa: (1) Asetuksen (EY) N:o 1260/2001 39 artiklassa säädetään, että yhteisön puhdistamoiden tarkoituksenmukaisten hankintojen varmistamiseksi valtioista, joiden kanssa yhteisö on tehnyt etuuskohteluun oikeutettavia hankintasopimuksia, peräisin olevan raa'an ruokosokerin tuonnista kannetaan erityinen alennettu tulli markkinointivuosina 2001/2002-2005/2006. Tähän mennessä neuvoston päätöksen 2001/870/EY(2) nojalla on tehty tällaisia sopimuksia ainoastaan Intian tasavallan ja AKT-EY-kumppanuussopimuksen liitteenä V olevan AKT-sokeria koskevan pöytäkirjan N:o 3(3) osapuolina olevien Afrikan, Karibian ja Tyynenmeren maiden (AKT-maiden) kanssa. (2) Erityisen etuuskohteluun oikeutetun sokerin tuontimäärät määritellään mainitun 39 artiklan mukaisesti yhteisön vuotuisen hankintataseen perusteella. Hankintataseessa käy ilmi tarve tuoda raakasokeria ja avata tässä vaiheessa markkinointivuodeksi 2001/2002 tariffikiintiöt, joissa kannettavasta erityisestä alennetusta tullista määrätään edellä mainituissa sopimuksissa, yhteisön puhdistamoiden tarpeiden tyydyttämiseksi kyseisen markkinointivuoden osan aikana. Kun otetaan huomioon, että raa'an ruokosokerin markkinointivuoden 2001/2002 tuotantoarviot ovat nyt saatavilla ja että jäsenvaltiot ovat vahvistaneet puhdistuksen oletetut enimmäistarpeet ja koska hankintataseen perusteella puuttuu tiettyjä määriä, on syytä antaa puhdistusta harjoittaville jäsenvaltioille lupa tuontiin 1 päivän heinäkuuta 2001 ja 28 päivän helmikuuta 2002 väliseksi ajaksi. (3) Luvan antamisessa on otettava huomioon määrät, joiden tuonti on jo sallittu puhdistettavaksi tarkoitetun erityisen etuuskohteluun oikeutetun raa'an ruokosokerin Portugaliin ja Suomeen tuontia koskevista väliaikaisista toimenpiteistä markkinointivuoden 2001/2002 alussa 3 päivänä elokuuta 2001 tehdyllä komission päätöksellä 2001/656/EY(4) ja puhdistettavaksi tarkoitetun erityisen etuuskohteluun oikeutetun raa'an ruokosokerin Portugaliin tuontia koskevista väliaikaisista toimenpiteistä markkinointivuoden 2001/2002 aikana 9 päivänä marraskuuta 2001 tehdyllä komission päätöksellä 2001/787/EY(5). (4) Päätöksen 2001/870/EY nojalla tehdyissä sopimuksissa määrätään, että kyseisten puhdistamoiden on maksettava raa'an sokerin takuuhintaa vastaava vähimmäisostohinta, josta vähennetään kyseisenä markkinointivuotena sovellettava mukautustuki. Näin ollen on syytä vahvistaa tällainen vähimmäishinta ottaen huomioon markkinointivuonna 2001/2002 sovellettavat seikat. (5) Edellä mainitut sopimukset kattavat 1 päivän heinäkuuta 2001 ja 30 päivän kesäkuuta 2006 välisen ajanjakson. Tämän asetuksen säännöksiä olisi sovellettava takautuvasti 1 päivästä heinäkuuta 2001. (6) Tässä asetuksessa säädetyt toimenpiteet ovat sokerin hallintokomitean lausunnon mukaiset, ON ANTANUT TÄMÄN ASETUKSEN: 1 artikla Avataan päätöksen 2001/870/EY nojalla 1 päivän heinäkuuta 2001 ja 28 päivän helmikuuta 2002 väliseksi ajaksi seuraavat CN-koodiin 1701 11 10 kuuluvan, puhdistettavan raa'an ruokosokerin tuontiin sovellettavat tariffikiintiöt: a) 161000 tonnin tariffikiintiö, jonka järjestysnumero on 09.4097, tässä päätöksessä tarkoitetuista AKT-maista peräisin olevana valkoisena sokerina ilmaistuna; ja b) 10000 tonnin tariffikiintiö, jonka järjestysnumero on 09.4097, Intian tasavallasta peräisin olevana valkoisena sokerina ilmaistuna. 2 artikla 1. Vahvistetaan 1 artiklassa tarkoitettuihin vakiolaatuisen raakasokerin tuontimääriin sovellettava erityinen alennettu tulli 0 euroksi 100:aa kilogrammaa kohti. 2. Vahvistetaan yhteisön puhdistajien maksamaksi vakiolaatuisen raakasokerin vähimmäisostohinnaksi 49,68 euroa 100:a kilogrammaa kohti 1 artiklassa tarkoitettuna ajanjaksona. 3. Palautetaan päätösten 2001/656/EY ja 2001/787/EY mukaisten järjestelmien perusteella jo tuoduista määristä maksetut tuontitullit. 3 artikla Jäsenvaltiot saavat tuoda 1 artiklassa vahvistetuissa kiintiöissä ja 2 artiklan 1 kohdassa säädetyin edellytyksin seuraavat valkoisena sokerina ilmaistut määrät: a) Suomi saa tuoda 30000 tonnia; b) Manner-Portugali saa tuoda 141000 tonnia. Näihin määriin sisältyvät määrät, joiden tuonti on sallittu päätösten 2001/656/EY ja 2001/787/EY nojalla. 4 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan 1 päivästä heinäkuuta 2001. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä joulukuuta 2001. Komission puolesta Franz Fischler Komission jäsen (1) EYVL L 178, 30.6.2001, s. 1. (2) EYVL L 325, 8.12.2001, s. 21. (3) EYVL L 317, 15.12.2000, s. 267. (4) EYVL L 231, 29.8.2001, s. 11. (5) EYVL L 295, 13.11.2001, s. 22.